Kat word toe amper uilkos | Netwerk24
Kat word toe amper uilkos
Deur Esmé Erasmus@Erasmusesme 15 Januarie 2020 06:01
Katryntjie se boomklimkaskenades het haar amper haar lewe gekos toe ’n uil haar wou vang. FOTO: Annelien Els
Katryntjie die kat se laataand boomklimmery en haar eienaars se opgewondenheid oor uile se gehoe-hoe in die buurt het byna een van haar katlewens gekos.
Haar eienaar, Annelien Els, vertel dit was verlede Woensdagaand reeds sterk skemer, net na 20:00, toe hulle uile by die huis langs hul huis in die Napa Valley-kompleks in Grysbokstraat in Aurora hoor roep het.
“Ons het lanklaas, seker meer as 18 maande laas, uile in ons buurt hoor roep en is almal buitentoe om die uile te gaan bewonder.
“Dit was ’n volwasse uil met ’n kuiken. Die uil kom sit toe op ons dak.
“Katryntjie het teen die kaal stam van ’n boom in ons tuin opgeklouter en was seker 1,8 meter bokant die grond toe die uil skielik op haar afgeswiep kom – met sy koue uitgestrek om haar te vang,” sê Els. Dit was vermoedelik ’n gevlekte ooruil.
“Katryntjie het afgespring en onder bosse gaan wegkruip. Sy is maar agt maande oud en klein van postuur; sy sou maklik uilkos kon raak.”
Volgens ’n artikel op die webblad www.catological.com is dit algemeen dat uile katte vang en doen hulle dit hoofsaaklik omdat hulle die kat as ’n prooi beskou en wil eet.
Mense word aangeraai om veral jong katte vanaf skemer binnenshuis te hou om te voorkom dat hul kat uilkos raak.